Document ID: 32013D0706

DECIZIA DE PUNERE ÎN APLICARE A COMISIEI
din 29 noiembrie 2013
de modificare a anexei I la Decizia 2009/177/CE în ceea ce privește statutul „indemn de boală” al Danemarcei pentru septicemie hemoragică virală și al Irlandei și Irlandei de Nord, teritoriu al Regatului Unit, pentru boala virusului herpetic al crapului koi
[notificată cu numărul C(2013) 8385]
(Text cu relevanță pentru SEE)
(2013/706/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 44 alineatul (1) primul paragraf, articolul 44 alineatul (2) primul paragraf, articolul 49 alineatul (1) și articolul 50 alineatul (3),
întrucât:
(1)
Decizia 2009/177/CE a Comisiei (2) stabilește o listă cu statele membre, zonele și compartimentele care fac obiectul unor programe de supraveghere și eradicare aprobate, cu privire la una sau mai multe dintre bolile neexotice enumerate în anexa IV partea II la Directiva 2006/88/CE. De asemenea, Decizia 2009/177/CE prevede o listă cu statele membre, zonele și compartimentele declarate indemne de boală cu privire la una sau mai multe dintre bolile respective.
(2)
Danemarca a înaintat Comisiei un program multianual privind eradicarea septicemiei hemoragice virale (SHV) în temeiul Deciziei 90/424/CEE a Consiliului (3), pentru perioada cuprinsă între 1 ianuarie 2009 și 31 decembrie 2013. Zonele vizate de programul respectiv au fost incluse în partea B a listei stabilite în anexa I la Decizia 2009/177/CE.
(3)
Danemarca a notificat Comisiei o declarație privind finalizarea unui program multianual privind eradicarea septicemiei hemoragice virale (SHV) și eradicarea cu succes a acesteia de pe întreg teritoriul continental al Danemarcei. Declarația este în conformitate cu cerințele pentru declarațiile privind statutul de indemn de boală prevăzute în Directiva 2006/88/CE. În consecință, ansamblul teritoriului continental al Danemarcei ar trebui să fie declarat indemn de septicemie hemoragică virală (SHV).
(4)
În decembrie 2009, Irlanda a prezentat Comisiei un program de supraveghere multianual în ceea ce privește virusul herpetic al crapului koi (KHV), privind întregul teritoriu al Irlandei. Suprafața vizată de programul respectiv a fost inclusă în partea A a listei stabilite în anexa I la Decizia 2009/177/CE.
(5)
Irlanda a notificat Comisiei o declarație privind statutul de indemn de boala virusului herpetic al crapului koi (KHV). Declarația este în conformitate cu cerințele pentru declarațiile privind statutul de indemn de boală prevăzut în Directiva 2006/88/CE. În consecință, întreg teritoriul Irlandei ar trebui să fie declarat indemn de boala virusului herpetic al crapului koi (KHV).
(6)
În ianuarie 2010, Regatul Unit a prezentat Comisiei un program de supraveghere multianual în ceea ce privește boala virusului herpetic al crapului koi (KHV) în Irlanda de Nord, teritoriu al Regatului Unit.
(7)
În februarie 2013, Regatul Unit a notificat Comisiei o declarație privind statutul de indemn de boala virusului herpetic al crapului koi (KHV) pentru Irlanda de Nord, teritoriu al Regatului Unit. Declarația este în conformitate cu cerințele pentru declarațiile privind statutul de indemn de boală prevăzute în Directiva 2006/88/CE. În consecință, Irlanda de Nord, teritoriu al Regatului Unit, ar trebui să fie declarată indemnă de boala virusului herpetic al crapului koi (KHV).
(8)
Prin urmare, părțile A, B și C din anexa I la Decizia 2009/177/CE ar trebui modificate în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2009/177/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 29 noiembrie 2013.

Labels: 18
6